Tartu Akadeemiline Meeskoor

**Tartu Akadeemiline Meeskoor** (lühend **TAM**) on Eesti meeskoor, mis on asutatud 1912. aastal. Koori asutas ja esimene dirigent oli Juhan Simm. 

Kui Eesti esimesse üliõpilaskoori koondusid lauljad mitmest üliõpilasseltsist ja korporatsioonist, siis tänapäeval laulab kooris poolsada Tartu Ülikooli ja Eesti Maaülikooli üliõpilast, vilistlast ja õppejõudu. 

2024. aasta sügisest juhatavad koori peadirigent Roland Viilukas ja dirigent Made Ritsing.

## Ajalugu

Tartu Akadeemiline Meeskoor asutati 1912 *Eesti Üliõpilaste Ühendatud Meeskoorina* (nimetatud ka Tartu üliõpilaste meeskooriks). Algaastail esineski TAM põhiliselt Tartus ja linna lähiümbruses, tihti astuti üles aktustel ja üliõpilaspidudel. 1926. aastal toimus uue dirigendi Leenart Neumani eestvõttel esimene pikem kontserdireis – Austriasse ja Ungarisse. 1933 asus koori dirigendi kohale Richard Ritsing, kes juhatas koori 1974. aastani. 1937. aastal, koori 25. aastapäeva puhul käidi seni pikimal kontserdireisil Euroopas, kus esineti seitsme riigi 12 linnas. Kuigi meeskoori töö ei seiskunud päriselt ka Teise maailmasõja ajal, võib uuest tõusust rääkida 1950. aastate alguses. Korduvalt esineti Moskvas ja Leningradis, käidi Kiievis, Riias, Vilniuses.

1956. aastal pani Tartu Akadeemiline Meeskoor koos Tartu Ülikooli Akadeemilise Naiskooriga aluse üliõpilaste laulu- ja tantsupidudele Gaudeamus, mis toimuvad vaheldumisi Eestis, Lätis ja Leedus ning on kõrvuti üldlaulupidudega väga populaarsed. 1970. aastate kontserdireisid viisid koori Taga-Kaukaasiasse, Kesk-Aasiasse, Baltikumi, Poola ja Saksa DV-sse. 1974. aastal võttis Richard Ritsingult peadirigendikepi üle tema poeg Alo Ritsing, kes oli isa kõrval koori dirigendina tegutsenud aastast 1963.

1980.–1990. aastatel on lauluteed viinud koori Bulgaariasse, Rootsi, Hollandisse, Saksamaale ja Soome. Pika tegevusaja jooksul on Tartu Akadeemiline Meeskoor osalenud paljudel võistulaulmistel. Eriti edukaks kujunes periood alates 1982. aastast, mil üheksast võistlusest võideti järjest kaheksa, nende hulgas rahvusvahelised koorifestivalid Varnas, Oldenzaalis (Holland) ja Tallinnas. Koor osales rahvusvahelise koorimuusika nädala üritustel Veszpremis Ungaris (19.–26. juulil 1992).

Aastatel 2017-2024 töötas dirigendina Kuno Kerge, kes on omal ajal H. Elleri nimelises Tartu Muusikakoolis olnud Alo Ritsingu õpilane.

Alates 2024. aastas asus koori etteotsa dirigent Roland Viilukas, kes on juhatanud segakoori Noorus, Politsei- ja Piirivalveameti segakoori ja korporatsioon Rotalia meeskoori. Viilukas on laulnud ka Eesti Rahvusmeeskooris. Koorijuhi õpinguid alustas ta Tartus Heino Elleri nimelises muusikakoolis. Koorijuhtimise bakalaureuse- ja magistrikraadi omandas ta Eesti Muusika- ja Teatriakadeemias vastavalt Tõnu Kaljuste ning Toomas Kapteni klassis.

## Muusikaline tegevus

Tartu Akadeemilise Meeskoori repertuaaris on alati olnud Eesti koorimuusika klassikat ja kaasaegsete autorite teoseid. Igal hooajal laulab koor ka Alo Ritsingu kirjutatud palu, millest mitu on saanud Eesti koorimuusika loomekonkurssidel kõrgeid kohti.

Meeskoor on rahvuslikkuse alustala. Nii toetas koor lauluga fosforiidisõda, osaleti Balti Ketis ja paljudel teistel üritustel, mis aitasid Eesti taas iseseisvusele. Tänapäeval osaleb koor laulupidudel, tähistab Rahvusülikooli ja Eesti Maaülikooli tähtpäevi ning osaleb ka Eesti Vabariigi aastapäeva lipuheiskamistseremoonial Tartu Tähetorni jalamil.

Koor on oodatud esineja ka kergema muusika üritustel. Nii osales koor 2009. aasta mais koos ansambliga ROSTA Aknad Tartu levimuusikapäevadel ja TV3 meelelahutussaates „Eesti otsib lemmiklaulu“. Viimases valitigi TAM-i esitatud „Koit“ (T. Mägi) parimaks. Koostööd on tehtud mitmete tuntud artistide ja ansamblitega, nagu Justament, Mari Kalkun, Noorkuu jt. 

Meeskoori lauluga on ilmunud 27 helikandjat, mitmed neist on koori enda soolokogumikud. 2008. aastal valmis üksnes Eesti koorimuusikat kajastav CD "Eesti laul". See neljal märtsipäeval hoole ja armastusega valminud plaat, mis sisaldab ka hulga Richard ja Alo Ritsingu teoseid, pälvis Eesti Kooriühingu aasta kooriplaadi auhinna. 

Koor on andnud kontserte rohkem kui 20 riigis, neist kaugemad Ameerika Ühendriigid ja Jaapan. Hooaja jooksul koguneb TAM-il Eestis üle 20 esinemise. Tartus on koori peamised kontserdipaigad Tartu Ülikooli aula, Vanemuise Kontserdimaja, Tartu Jaani kirik ja Pauluse kirik. 

## Peadirigendid

* Juhan Simm (1912–1924) 
* Leenart Neuman (1924–1933) 
* Richard Ritsing (1933–1974) 
* Alo Ritsing (1974–2017) 
* Kuno Kerge (2017–2024) 
* Roland Viilukas (2024–...)

## Saavutused

2016. aastal A-kategooria meeskooride ja folkkategooria võidud Interkulturi rahvusvahelisel koorikonkursil Austrias, 2018. aasta novembris Eesti Meestelaulu Seltsi võistulaulmisel A-kategooria I koht ning 2018. aastal A-kategooria meeskooride võit konkursil "Canta al Mar" Hispaanias). 2023. aastal toimunud Eesti Meestelaulu Seltsi võistulaulmisel saavutas koor jälle meeskooride A-kategoorias esikoha .

## Tunnustus

* 2008 – Aasta Kooriplaadi auhind (Eesti Kooriühingu auhind; CD "Eesti laul" eest)
* 2012 – Tartu Kultuurikandja auhind (harrastusliku koosluse kategoorias)
* 2012 – Aasta Koori auhind (Eesti Kooriühing)

## Viited

## Välislingid
* Meeskoori koduleht
* Facebook
* YouTube